היציאה לרחוב קק"ל בתל אביב מכביש איילון (20) לכיוון צפון מתוכננת להיסגר חלקית מיום ראשון הקרוב (8 בספטמבר), למשך ארבעה חודשים. זאת, כחלק מעבודות שמבצעת חברת נתיבי איילון להעתקת קו ביוב באזור.
בלילה שבין ראשון לשני בשבוע הבא, מעשר בלילה עד לחמש בבוקר, תתבצע חסימה מלאה של העלייה לקק"ל. בהמשך, החל מיום שלישי עד סיום העבודות - שצפויות להימשך כארבעה חודשים - ייחסם נתיב אחד מתוך השניים הקיימים. התוצאה צפויה להיות עומסים כבדים בצומת.
במקביל, העבודות שמבצעת חברת נתיבי איילון בפרויקט גשר יהודית ממשיכות להתבצע, ויוצרות עומסים סביב מחלף השלום, בשל חסימות שמתבצעות בלילות. הנוסעים בציר איילון בחודשיים האחרונים הופתעו מפקקי התנועה הלא צפויים, שנמשכו לעתים אף יותר משעה.
חברת נתיבי איילון ומשטרת התנועה הצהירו בתחילת ביצוע הפרויקט, לפני כחצי שנה, כי במסגרת העבודות להנפת הגשר יחולו חסימות מדורגות בציר איילון לכיוון דרום וצפון, בשישה סופי שבוע בלבד. עבודות אלה, שיצרו חסימות משמעותיות, כבר הסתיימו. אלא שהעבודות הליליות עדיין נמשכות, ואינן צפויות להסתיים בחודשים הקרובים.
פרויקט גשר יהודית נועד לחבר בין שתי גדות האיילון - רחוב יגאל אלון ממזרח לשדרות יהודית שבשכונת מונטפיורי במערב. בכך יתאפשר מעבר נוח להולכי רגל ורוכבי אופניים. הגשר אמור לעודד את תושבי שכונות תל אביב שממזרח לאילון ואת תושבי רמת גן וגבעתיים להימנע מהגעה למרכז תל אביב ברכב. זאת, במטרה לצמצם את עומסי התנועה בעיר.
"ארה"ב תאריך את הרישיון של חברות אמריקאיות לעבוד עם וואווי"